**Candoare**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Magnolia dansează-n pieptul meu,

Cu paşi de balerină și zâmbetul suav,

Trup graţios desprins din curcubeu

De ploaia ce inundă al cerului postav.

Magnolia purtând în flori povești

Petala şi-o deschide sub cerul unei nopți:

„Spune-mi, iubite, îți mai amintești

De gustul gurii mele ce-aduce-a struguri copți?”

Magnolia nu plânge, m-a visat

În vieți consecutive, privind spre miazăzi,

Și-acolo, lângă lac, îngenunchiat

Eu i-am cerut să-mi fie regina inimii.

- Magnolia ți-a nins pe tâmple flori

În anotimpuri aspre, sperând c-o să găsești

Sub gene de-ntuneric primii zori

Și cufărul albastru unde-a închis povești.

Magnolia, la margini de cuvânt,

Ți-a așternut poeme pe-al cerului altar,

Când visul ei umbrește alt pământ,

Tu caut-o, iubite, ești unicul ei dar.

Ecoul vocii ei de-l mai auzi

Să nu lipsești vreodată din anotimpul meu,

Sărută-mi ochii de-ndoială uzi

Și lacrimile calde. Magnolia sunt eu...

Ioan Grigoraș Liliana Trif